Na temelju članka 14. Zakona o proračunu (“Narodne novine”, broj 87/08, 136/12 i 15/15) i članka 36. Statuta Grada Splita (“Službeni glasnik Grada Splita”, broj 17/09, 11/10, 18/13, 39/13, 46/13- pročišćeni tekst) Gradsko vijeće Grada Splita na 5. sjednici, održanoj 6. prosinca 2017. godine, donosi

**O D L U K U**

**O IZVRŠAVANJU PRORAČUNA GRADA SPLITA ZA 2018. GODINU**

**I OPĆE ODREDBE**

**Članak 1.**

Ovom se Odlukom uređuje struktura Proračuna Grada Splita za 2018. godinu (u daljnjem tekstu: Proračun), njegovo izvršavanje, opseg zaduživanja i jamstava, upravljanje dugom te financijskom i nefinancijskom imovinom, korištenje namjenskih prihoda i primitaka, odgoda primjene propisa, prava i obveze korisnika proračunskih sredstava, ovlasti Gradonačelnika u izvršavanju Proračuna, proračunski nadzor i druga pitanja u izvršavanju Proračuna.

**II STRUKTURA PRORAČUNA**

**Članak 2.**

Proračun se sastoji od sljedećih dijelova:

1. Općeg dijela Proračuna
2. Posebnog dijela Proračuna
3. Plana razvojnih programa

Opći dio Proračuna sadrži: Račun prihoda i rashoda i Račun financiranja.

U Računu prihoda i rashoda iskazani su prihodi poslovanja i prihodi od prodaje nefinancijske imovine te rashodi poslovanja i rashodi za nabavu nefinancijske imovine za tekuću godinu i sa projekcijama za sljedeće dvije godine.

U Računu financiranja iskazani su primici od financijske imovine i zaduživanja te izdaci za financijsku imovinu i otplate zajmova za tekuću godinu i sa projekcijama za sljedeće dvije godine.

Posebni dio proračuna sastoji se od plana rashoda i izdataka proračunskih korisnika iskazanih prema organizacijskoj, programskoj, funkcijskoj, ekonomskoj klasifikaciji i izvorima financiranja raspoređenih u programe koji se sastoje od aktivnosti i projekata.

Plan razvojnih programa sadrži ciljeve i prioritete razvoja povezane s programskom i organizacijskom klasifikacijom proračuna.

**III IZVRŠAVANJE PRORAČUNA**

**Članak 3.**

Sredstva se u Proračunu osiguravaju proračunskim korisnicima i to: tijelima Gradske uprave, ustanovama kojima je Grad osnivač, osnovnim školama i Javnoj vatrogasnoj postrojbi kojima se financiraju decentralizirane funkcije, vijećima nacionalnih manjina, gradskim kotarevima i mjesnim odborima (u daljnjem tekstu:korisnici), te ostalim korisnicima koji su u njegovom Posebnom dijelu određeni za nositelje sredstava na pojedinim stavkama.

**Članak 4.**

Korisnici proračunskih sredstava imaju ovlaštenja utvrđena ovom Odlukom, Statutom Grada Splita i Odlukom o ustrojstvu Gradske uprave Grada Splita.

Za planiranje i izvršenje Proračuna u cjelini je odgovoran Gradonačelnik.

U okviru svog djelokruga rada odgovorni su pročelnici za izvršenje planiranih rashoda i izdataka navedenih u razdjelima za koje su nadležni.

Pročelnici i čelnici pravnih osoba koji su korisnici proračuna odgovorni su za zakonitost, svrhovitost, učinkovitost i ekonomično raspolaganje proračunskim sredstvima.

**Članak 5.**

Proračunska sredstva koristit će se samo za namjene koje su određene Proračunom i to do visine utvrđene u njegovom Posebnom dijelu i to prema načelima štednje i racionalnog korištenja ostvarenih sredstava.

Rashodi i izdaci koji se financiraju iz namjenskih prihoda i primitaka, te iz prihoda od pomoći, izvršavat će se do iznosa naplaćenih prihoda i primitaka za te namjene.

Namjenski prihodi proračuna su:

* pomoći
* donacije
* prihodi za posebne namjene
* prihodi od prodaje ili zamjene imovine u vlasništvu Grada
* naknade sa osnova osiguranja
* primici od zaduživanja i prodaje dionica i udjela

Sredstva prikupljena komunalnom naknadom mogu se upotrijebiti i u svrhu građenja i održavanja objekata predškolskog, školskog, zdravstvenog i socijalnog sadržaja, financiranju građenja i održavanja javnih građevina sportske i kulturne namjene i poboljšanja energetske učinkovitosti zgrada u vlasništvu jedinice lokalne samouprave.

Proračunom za 2018. planirana sredstva tekućih i kapitalnih pomoći su kako slijedi:

* Sredstva MZOS za OŠ Pujanke, Kamen-Šine i Mejaši……………8.250.000 kn
* Sredstva Ministarstva kulture za Koncertnu dvoranu ………..……4.700.000 kn
* Sredstva SDŽ za udžbenike………………………………………….3.000.000 kn
* Sredstva Ministarstva kulture za SGJ………………………...….….1.200.000 kn
* Sredstva SDŽ za ogrjev……………………………………………….1.150.000 kn
* Sredstva Ministarstva kulture za III fazu Galerije umjetnina…………650.000 kn
* Sredstva Ministarstva kulture za Etnografski muzej………………….100.000 kn
* Sredstva Fonda za zaštitu okoliša…………………………….....…60.150.000 kn
* Sredstva HZZ-a za javne radove……………………………………10.000.000 kn
* Županijska uprava za ceste za održavanje dijela cesta ….......…...5.400.000 kn
* Lučka uprava za sezonski rad jedinice prometne mladeži ………….300.000 kn

Preuzimanje obveza i realizacija projekata koji se financiraju iz navedenih prihoda pomoći, moguće je samo ako se navedeni prihodi pomoći ostvare, uplatom ili potpisom Ugovora sa nadležnim Ministarstvima i županijom o sufinanciranju planiranih projekata/aktivnosti, odnosno budu usvojeni programom javnih potreba Ministarstva kulture.

Odredbe iz stavka 6. ovog članka ne odnose se na realizaciju projekta Karepovac.

Eventualne razlike između namjenskih prihoda i rashoda koji se iz njih financiraju mogu se rasporediti u okviru Posebnog dijela Proračuna uz obvezu namirivanja tih razlika, odnosno povrata tih sredstava u sljedećim proračunskim razdobljima.

Uplaćene, a manje planirane pomoći i donacije i sredstva EU fondova mogu se izvršavati iznad iznosa utvrđenih Proračunom, a do visine uplaćenih namjenskih sredstava.

Uplaćene, a neplanirane pomoći, donacije, sredstva EU fondova i prihodi za posebne namjene mogu se koristiti prema naknadno utvrđenim aktivnostima/projektima u Proračuna, uz prethodnu suglasnost upravnog tijela nadležnog za financije.

Planirani projekti i aktivnosti u slučaju kada nisu izvršeni do kraja tekuće godine mogu se prenijeti i izvršavati u sljedećoj godini ako su ispunjeni osnovni preduvjeti:

* proračunska sredstva osigurana u Proračunu tekuće godine za projekte/aktivnosti koji se prenose, moraju ostati na kraju tekuće godine neizvršena ili izvršena u iznosu manjem od planiranog , bez izvršenih preraspodjela tijekom tekuće godine,
* ukoliko je za neizvršeni projekt/aktivnost planiran proračunom osiguran odnosno ostvaren izvor financiranja
* preneseni projekti/aktivnosti mogu se izvršavati uz suglasnost upravnog tijela nadležnog za financije.

**Članak 6.**

Sredstva za aktivnosti i projekte koji se izvršavaju kao donacije i sponzorstva udrugama raspodijelit će se temeljem provedenog postupka javnog natječaja ili poziva po Zaključku Gradonačelnika, a na prijedlog Povjerenstva za ocjenjivanje.

**Članak 7.**

Nadležna upravna tijela i službe su dužne u roku od 8 dana od dana donošenja proračuna izvijestiti krajnje korisnike o dodijeljenim proračunskim sredstvima.

Proračunski korisnici (ustanove kulture, Centar za autizam, Centar za profesionalnu rehabilitaciju Split, ustanove predškolskog odgoja, osnovne škole, Javna vatrogasna postrojba, Javna ustanova „Park šuma Marjan“ i Javna ustanova „Sportski objekti“) za koje su sredstva planirana u posebnim Glavama, obvezni su nadležnim upravnim odjelima i službama dostaviti svoje financijske planove usuglašene s odobrenim sredstvima u Proračunu, u roku od 8 dana od donošenja proračuna. U svoje financijske planove dužni su uključiti i sve prihode i primitke te rashode i izdatke ostvarene i realizirane do dana donošenja Proračuna.

**Članak 8.**

Proračunom su planirana sredstva za decentralizirane funkcije gradskih kotareva i mjesnih odbora (u daljnjem tekstu: jedinice mjesne samouprave) u iznosu od 5.296.700 kn i to za: manje komunalne zahvate i namjene koje se utvrđuju zaključkom Gradonačelnika, a na prijedlog nadležne službe.

Nadležna služba odgovorna za rad gradskih kotareva i mjesnih odbora koordinirat će provedbu odluka vijeća jedinica mjesne samouprave kod korištenja sredstava iz stavka 1. ovog članka, a ostala tijela Gradske uprave pružat će stručnu i organizacijsku potporu u realizaciji ovih sredstava.

Prihodi što ih gradski kotarevi i mjesni odbori ostvare iz donacija i drugih izvora, i uplaćuju se na račun Proračuna, a koriste se za realizaciju projekata i aktivnosti utvrđenih financijskom planom GK i MO.

Gradski kotarevi i mjesni odbori mogu preuzimati obveze isključivo za namjene i do iznosa utvrđenih u stavku 1. i stavku 3. ovog članka.

**Članak 9.**

Korisnici smiju preuzimati obveze najviše do visine sredstava osiguranih u Posebnom dijelu Proračuna.

Preuzimanje obveza na teret proračuna se vrši ugovorima ili narudžbenicama, a sve sukladno zakonskim propisima.

Korisnici mogu preuzimati obveze po ugovorima koji zahtijevaju plaćanje u sljedećim godinama, uz suglasnost Gradonačelnika, a na prijedlog nadležnog upravnog tijela.

Plaćanja koja proizlaze iz obveza preuzetih u skladu sa gornjim stavkom, moraju se uključiti u financijski plan, odnosno proračun u godini u kojoj obveza dospijeva.

Dodjela sredstava korisnicima vršit će se sukladno njihovim usuglašenim financijskim planovima za cijelu godinu, vodeći računa o likvidnosti i mogućnosti Proračuna.

**Članak 10.**

Korisnici Proračuna ne mogu ugovarati avansno plaćanje radova, roba i usluga, osim uz prethodnu suglasnost Gradonačelnika, a po prijedlogu nadležnih upravnih tijela.

Ograničenje iz stavka 1. ovog članka ne odnosi se na obveze za projekte koji se financiraju iz sredstava Europske unije/fondova.

**IV PRORAČUNSKA ZALIHA**

**Članak 11.**

U Proračunu su planirana sredstva proračunske zalihe za 2018. godinu u iznosu od 600.000 kuna.

Hitni i nepredvidivi rashodi koji se pojave tijekom proračunske godine podmirivat će se iz sredstava proračunske zalihe.

O korištenju sredstava proračunske zalihe odlučuje Gradonačelnik.

Sredstva proračunske zalihe mogu se, osim za hitne i nepredviđene rashode, koristiti i za izvršenje sudskih odluka.

O korištenju sredstava proračunske zalihe Gradonačelnik izvještava Gradsko vijeće prilikom podnošenja polugodišnjeg i godišnjeg izvještaja o izvršenju proračuna.

Ako se tijekom godine, na temelju propisa smanji nadležnost korisnika, što zahtijeva smanjena sredstva ili korisnik bude ukinut, neutrošena sredstva za njegove izdatke se prenose u tekuću zalihu Proračuna.

**V PRIHODI PRORAČUNA**

**Članak 12.**

Tijela gradske uprave, odgovorna za ostvarenje pojedinih proračunskih prihoda, obvezna su prikupiti planirane svote prihoda sukladno odgovarajućim zakonima i provedbenim propisima i o tome izvještavati upravno nadležno tijelo za financije.

**Članak 13.**

Prihodi koje ostvare proračunski korisnici obavljanjem osnovne i ostale djelatnosti (vlastiti i namjenski prihodi***)*** ne uplaćuju se u Gradski proračun.

Prihode iz stavka 1. ovog članka proračunski korisnici mogu koristiti isključivo prema kriterijima koje utvrdi Gradonačelnik, a na prijedlog nadležnog upravnog tijela i sastavni su dio njihovih financijskih planova.

O ostvarenim i utrošenim sredstvima proračunski korisnici su dužni mjesečno izvještavati nadležne upravne odjele i službe, koje izvještaje kontroliraju, ovjeravaju i s potpisanom Naredbom za izvršavanje Proračuna, dostavljaju upravnom tijelu nadležnom za financije. Upravno tijelo nadležno za financije je dužno navedene prihode i rashode proračunskih korisnika uključiti u godišnji i polugodišnji izvještaj o izvršenju Proračuna za tekuću godinu.

Korisnici mogu preuzimati obveze i plaćati ih po stavkama rashoda za čije su financiranje planirani namjenski i vlastiti prihodi isključivo do iznosa naplaćenih namjenskih i vlastitih prihoda.

Odredbe stavka 1., 2., 3. i 4. ovog članka odnose se na predškolski odgoj, osnovno školstvo, ustanove kulture, Centar za profesionalnu rehabilitaciju Split, Javnu vatrogasnu postrojbu, Javnu ustanovu “Park-šuma Marjan” i Javnu ustanovu “Sportski objekti” i Centar za autizam.

Vlastiti i namjenski prihodi koji nisu iskorišteni u prethodnoj godini, prenose se u proračun za tekuću proračunsku godinu.

Iznimno, neutrošena sredstva, a koja se odnose na prihode od Dioklecijanovih podruma, Muzej Grada se, sa danom 30.12. tekuće godine, obvezuje uplatiti na žiro račun Grada.

**Članak 14.**

Pogrešno ili više uplaćeni prihodi u Proračunu vraćaju se uplatiteljima na teret tih prihoda.

**VI ISPLATA SREDSTAVA IZ PRORAČUNA**

**Članak 15.**

Svaki rashod i izdatak iz Proračuna mora se temeljiti na vjerodostojnoj knjigovodstvenoj dokumentaciji kojom se dokazuje obveza plaćanja.

Naredba za izvršenje Proračuna sastavni je dio vjerodostojne knjigovodstvene dokumentacije i temelj za priznavanje rashoda i izdataka za tekuću godinu. Svi potpisnici na Naredbi svojim potpisom potvrđuju točnost i ispravnost obveze, odnosno njenu formalnu i suštinsku ispravnost. Naredbu za izvršenje proračuna potpisuju podnositelj zahtjeva (referent/savjetnik/) i likvidator, pročelnik upravnog tijela i Gradonačelnik odnosno zamjenici gradonačelnika po njegovom ovlaštenju. Iznimno, a temeljem zaključka/odluke Gradonačelnika, Naredbu za pojedine vrste rashoda, potpisuju podnositelj zahtjeva, likvidator i pročelnik nadležnog upravnog tijela ili voditelj projekta. Na temelju Naredbe vrši se isplata sredstava Nalogom koji potpisuje pročelnik upravnog tijela nadležnog za financije.

**Članak 16.**

Isplate za sve proračunske korisnike Grada vrše se putem riznice, a na temelju zahtjeva proračunskih korisnika koje ovjeravaju nadležne službe.

**Članak 17.**

Za aktivnosti i projekte koji su navedeni u Programima nadležnih upravnih tijela i Proračunu Grada, usvojenima od strane Gradskog vijeća u iznosu iznad 1.000.000 kuna, a odnose se na stjecanje i otuđivanje pokretnina i nekretnina, ovlašćuje se Gradonačelnik na preuzimanje obveza i potpisivanje ugovora.

**Članak 18.**

Korisnicima, kojima se u Proračunu osiguravaju sredstva za plaće zaposlenih, isplaćivat će se sredstva za ostala materijalna prava zaposlenih u skladu s kolektivnim ugovorima i u okviru za tu svrhu predviđenih proračunskih sredstava.

**Članak 19.**

Radi pravovremenog obračunavanja i doznačavanja proračunskih sredstava za plaće i druge namjene, korisnici su obvezni upravnom tijelu nadležnom za financije dostaviti rješenje o zasnivanju i prestanku radnog odnosa službenika, namještenika i dužnosnika koji se financiraju iz Proračuna.

Rješenje iz stavka 1. ovog članka treba dostaviti u roku od osam dana od nastale promjene.

Korisnici su obvezni prije primanja novih djelatnika tražiti prethodnu suglasnost Gradonačelnika. Sredstva za novouposlene moraju biti osigurana Proračunom za 2018. godinu.

**Članak 20.**

Instrumente osiguranja plaćanja kojima se na teret Proračuna stvaraju obveze izdaje upravno tijelo nadležno za financije, a potpisuje Gradonačelnik.

Instrumenti osiguranja plaćanja primljeni od pravnih osoba kao sredstvo osiguranja naplate potraživanja ili izvođenja radova i usluga dostavljaju se, radi jedinstvene evidencije, upravnom tijelu nadležnom za financije.

Upravno tijelo nadležno za financije na zahtjev nadležnih upravnih tijela vrši naplatu instrumenata osiguranja plaćanja.

**VII UPRAVLJANJE FINANCIJSKOM IMOVINOM**

**Članak 21.**

Proračun se izvršava preko jedinstvenog računa – računa Proračuna za sva upravna tijela gradske uprave.

**Članak 22.**

Raspoloživa novčana sredstva mogu se oročavati kod poslovne banke poštujući načela sigurnosti i likvidnosti. Oročavanje vrši pročelnik upravnog tijela nadležnog za financije i o tome izvještava mjesečno Gradonačelnika.

Novčana sredstva iz stavka 1. ovog članka mogu se oročavati samo do 31. prosinca tekuće godine.

**VIII UPRAVLJANJE NEFINANCIJSKOM DUGOTRAJNOM IMOVINOM**

**Članak 23.**

Nefinancijskom dugotrajnom imovinom upravljaju tijela gradske uprave te pravne osobe (ustanove i trgovačka društva) kojih je Grad osnivač.

Upravljanje imovinom iz stavka 1. ovog članka podrazumijeva njezino korištenje, održavanje i davanje u zakup.

Pročelnik tijela gradske uprave i čelnik pravne osobe moraju imovinom iz stavka 1. ovog članka upravljati brigom dobrog gospodara i voditi popis o toj imovini u skladu sa zakonom.

Sredstva za održavanje i osiguranje dugotrajne nefinancijske imovine osiguravaju se u rashodima poslovanja gradske uprave.

**Članak 24.**

Upravna tijela nadležna za imovinsko pravne poslove, izgradnju i geodeziju, za stanove i poslovne prostore, dužna je sve promjene na imovini Grada dostaviti upravnom tijelu nadležnom za financije, do kraja godine.

Stanje imovine utvrđuje se jedanput godišnje, prilikom popisa koji je sastavni dio Izvješća na dan 31. prosinca tekuće godine.

Gradonačelnik imenuje Povjerenstva za popis imovine, obveza i tražbina Grada Splita i donosi Zaključak o prihvaćanju Izvješća o obavljenom popisu.

**IX OTPIS, DJELOMIČAN OTPIS, ODGODA I OBROČNO PLAĆANJE DUGA**

**Članak 25.**

Odgoda plaćanja i obročna otplata (reprogram) duga Gradu, otpis ili djelomičan otpis potraživanja Grada, određuje se i provodi se na način i pod uvjetima utvrđenim zakonskim propisima.

**X ZADUŽIVANJE I DAVANJE JAMSTAVA**

**Članak 26.**

Trgovačka društva i javne ustanove kojih je osnivač i većinski vlasnik Grad Split mogu se zadužiti samo uz suglasnost osnivača.

**Članak 27.**

U 2018. Grad Split neće imati nova zaduživanja.

Tekuće otplate glavnice primljenih kredita, iskazane u Računu financiranja Proračuna za 2018. godinu uključujući zaduživanje za zadnju tranšu otplate obveznica, u iznosu od 28.725.833 kuna (Grad Split 28.385.000 kn, J.U. „Sportski objekti“ 340.833 kn), imaju prednost pred svim ostalim rashodima i izdacima.

**Članak 28.**

Grad Split se može kratkoročno zadužiti najduže do 12 mjeseci za premošćivanje jaza nastalog zbog različite dinamike priljeva sredstava i dospijeća obveza, bez mogućnosti daljnjeg reprogramiranja ili zatvaranja postojećih obveza po kratkoročnim kreditima ili zajmovima uzimanjem kratkoročnih kredita ili zajmova.

**Članak 29.**

Grad Split može dati jamstva za ispunjenje obveza pravnoj osobi u većinskom izravnom vlasništvu ili suvlasništvu i ustanovi kojoj je Grad Split osnivač.

Predlaganje davanja jamstva Gradonačelniku može podnijeti nadležno upravno tijelo koje ocjenjuje opravdanost zaduživanja za koje se traži jamstvo.

Prigodom ocjenjivanja opravdanosti davanja jamstva potrebno je razmotriti:

* razvojni program
* ocjenu stanja zaduženosti
* bonitet tražitelja jamstva
* učinke novog zaduživanja na mogućnost razvoja i likvidnost.

Upravno tijelo nadležno za financije daje mišljenje o kreditnim mogućnostima Grada Splita.

**Članak 30.**

Ukupne godišnje obveze Grada Splita u 2018. godini mogu iznositi, na osnovi Zakona o proračunu najviše do 20% ostvarenih prihoda u godini koja prethodi godini u kojoj se zadužuje.

Postotak zaduženja Grada Splita je manji od Zakonom dopuštenog i po zadnjem izračunu, uključujući i zaduživanje za zadnju tranšu za obveznice, iznosi 10,54 %.

U iznos ukupne godišnje obveze iz stavka 1. ovog članka uključen je iznos prosječnog godišnjeg anuiteta po kreditima, zajmovima, danih jamstava i suglasnosti iz članka 90. Zakona o proračunu, te ostale nepodmirene dospjele obveze iz godine koja prethodi godini u kojoj se Grad zadužuje.

**Članak 31.**

Upravno tijelo nadležno za financije može izvršiti prijevremeno plaćanje anuiteta bankovnih i drugih kredita, ako se time ostvari ušteda u otplati kamata te ne pogorša proračunska likvidnost.

**XI PRIMJENA PRORAČUNSKOG RAČUNOVODSTVA, FINANCIJSKO-RAČUNOVODSTVENA KONTROLA I IZVJEŠTAVANJE**

**Članak 32.**

Proračun i proračunski korisnici-ustanove Grada iz Registra proračunskih korisnika, osnovne škole i vijeća nacionalnih manjina, primjenjuju sustav proračunskog računovodstva.

Tijela Gradske uprave koja su proračunski odgovorna za korisnike iz stavka 1. ovog članka obvezna su prikupiti, uskladiti i kontrolirati njihova polugodišnja i godišnja izvješća te ih dostaviti upravnom tijelu nadležnom za financije.

**Članak 33.**

Kontrola poslovnih postupaka u pripremi i izvršavanju proračuna, praćenje primjene financijskih propisa, praćenje primjene sustava proračunskog računovodstva te poslovi financijskog izvještavanja, obavljaju se u upravnom tijelu nadležnom za financije.

Svi korisnici proračunskih sredstava obvezni su upravnom tijelu nadležnom za financije dati sve potrebne podatke, isprave i izvješća koja se od njih traže.

**Članak 34.**

Upravno tijelo nadležno za financije izrađuje i dostavlja Gradonačelniku polugodišnji i godišnji izvještaj o izvršenju Proračuna u rokovima propisanim zakonom kojom se uređuje proračun.

Gradonačelnik podnosi polugodišnji i godišnji izvještaj o izvršenju Proračuna Gradskom vijeću u rokovima propisanim zakonom kojim se uređuje proračun.

Proračunski korisnici-ustanove Grada, osnovne škole i vijeća nacionalnih manjina, dužni su dostaviti financijska polugodišnja i godišnja izvješća za potrebe konsolidacije upravnom tijelu nadležnom za financije u zakonom utvrđenim rokovima, a godišnji izvještaj o poslovanju (ostvarenje financijskog plana i izvještaj o radu) nadležnom tijelu gradske uprave, najkasnije u roku od 15 dana od dana isteka roka za predaju financijskog izvještaja sukladno zakonskim propisima.

Izvještaj o poslovanju mora sadržavati prijedlog korištenja neutrošenih sredstava, odnosno prijedlog pokrića manjka prihoda/gubitka poslovanja.

**XII URAVNOTEŽENJE PRORAČUNA I PRERASPODJELA SREDSTAVA**

**Članak 35.**

Ako tijekom godine dođe do povećanja rashoda i/ili izdataka odnosno smanjenja prihoda i/ili primitaka Gradonačelnik može poduzeti mjere za uravnoteženje Proračuna propisane Zakonom.

Ako se primjenom privremenih mjera ne uravnoteži Proračun, njegovo uravnoteženje, odnosno preraspodjelu sredstava između proračunskih korisnika, utvrdit će Gradsko vijeće Izmjenama i dopunama Proračuna.

Gradonačelnik može izvršiti preraspodjelu sredstava najviše do 5% rashoda i izdataka na proračunskoj stavci koja se umanjuje, a na prijedlog upravnog tijela nadležnog za financije.

Proračunska sredstva ne mogu se preraspodijeliti između Računa prihoda i rashoda i Računa financiranja.

Zahtjev za preraspodjelom odobrenih sredstava nadležne službe i odjeli dostavljaju upravnom tijelu nadležnom za financije i uz zahtjev moraju priložiti odgovarajuću dokumentaciju na temelju koje se daju na uvid razlozi potrebe za dodatnim sredstvima na proračunskoj stavci koja se povećava do kraja godine, odnosno za smanjenje odobrenih proračunskih stavki.

Gradonačelnik će izvijestiti Gradsko vijeće o izvršenim preraspodjelama prilikom podnošenja polugodišnjeg i godišnjeg obračuna Proračuna.

**XIII PRORAČUNSKI NADZOR**

**Članak 36.**

Reviziju korištenja proračunskih sredstava obavlja unutarnja reviziju. Ona provjerava i ispituje vjerodostojnost, svrhovitost i zakonitost financijskih transakcija i procesa.

Korisnici proračunskih sredstava obvezni su unutarnjoj reviziji omogućiti uvid u računovodstvene, financijske i ostale dokumente potrebne za provođenje unutarnje revizije.

Zapisnik o obavljenoj reviziji, te o svim uočenim nedostacima i utvrđenim nepravilnostima unutarnja revizija direktno dostavlja gradonačelniku.

**XIV ZAVRŠNA ODREDBA**

**Članak 37.**

Ova Odluka objavit će se u “Službenom glasniku Grada Splita”, a stupa na snagu 1. siječnja 2018. godine.

**Predsjednik Gradskog vijeća:**

Jure Šundov

**OBRAZLOŽENJE**

Zakonski temelj za donošenje ove Odluke sadržan je u članku 14. Zakona o proračunu (“Narodne novine”, broj 87/08, 136/12 i 15/15).

Proračun Grada Splita za 2018. godinu sa projekcijama za 2019. i 2020. godinu izrađen je prema Zakonu o proračunu (“Narodne novine”, broj 87/08, 136/12 i 15/15). i Pravilniku o proračunskom računovodstvu i računskom planu („Narodne novine“ br. 124/14,115/15,87/16)

Odlukom o izvršavanju Proračuna Grada Splita propisuju se struktura prihoda i primitaka te rashoda i izdataka Proračuna,prava, obveze i odgovornosti korisnika u postupku izvršavanja Proračuna Grada Splita za 2018. godinu, a koja su utvrđena spomenutim propisima.

U skladu sa navedenim, ovom Odlukom uređuje se sljedeće:

* struktura proračuna
* izvršavanje proračuna
* korištenje proračunske zalihe
* prihodi i primici i njihovo korištenje
* isplata sredstava iz proračuna
* upravljanje financijskom imovinom
* upravljanje nefinancijskom imovinom
* otpis, odgoda i obročno plaćanje duga
* uvjeti i ovlasti Grada za zaduživanje i davanje jamstava
* primjena proračunskog računovodstva
* uravnoteženje proračuna i preraspodjela sredstava
* proračunski nadzor

Odluku o izvršavanju Proračuna Grada Splita za 2018. godinu donosi Gradsko vijeće Grada Splita zajedno sa Proračunom Grada Splita za 2018. godinu sa projekcijama za 2019. i 2020. godinu temeljem članka 14. i 39. Zakona o proračunu (“Narodne novine”, broj 87/08, 136/12 i 15/15) i članka 36. Statuta Grada Splita (“Službeni glasnik Grada Splita”, broj 17/09, 11/10, 18/13, 39/13, 46/13- pročišćeni tekst)